У свой час цікавую версію паходжання назвы Аброва прапанаваў вядомы беларускі тапаніміст і географ В.А. Жучкевіч. Ён вырашыў, што ў аснове слова ляжыць этнонім “обры”. Адзначым, што абрамі ў далёкай мінуўшчыне называлі плямёны стэпавых качэўнікаў авараў. Аднак вучоны пазбег, ухіліўся ад адказу на слушнае пытанне дапытлівага чытача: як жа трапілі абры-авары з прастораў еўразійскіх стэпаў у балоцістае Палессе? Гэта, на наш погляд, улічыў А.Ф. Рогалеў, вялікі знаўца гісторыі палескага краю. Падтрымаўшы версію В.А. Жучкевіча пра паходжанне назвы Аброва ад лексемы “абры”, ён прапануе свае доказы і аргументы для адказу на пастаўленае пытанне.